Frídagur í gær og við eyddum honum í Berlín . Eftir bugunina daginn áður og stuttan svefn vöknuðum við snemma og héldum niður í bæ með lestinni . Þegar miðsvæðis kom skildum við við Þráinn sem hélt upp í reisu til Heidelberg á undan okkur en hér á hann allskonar fólk sem hann heimsótti sem svo aftur kom á tónleikana í kvöld . Hann skilaði sér svo bara hreinn , strokinn , sofinn og vel ilmandi með hreint lín í tösku í sándtékk í dag . Lúxus . Við byrjuðum þetta á því að fá okkur árbít á einhverjum gervi-Starbucks . Það var svona líka ljómandi og hollt . Svo bara röltum við um í skítakulda og skoðuðum þetta helsta í Berlín . Ég kemst betur og betur að því að ég veit ekki rassgat um sögu veraldarinnar . Hér er allt fullt af stórum hliðum og veggjum sem ég veit ekkert um . Mér er hætt að vera alveg sama . Ég hafði engan áhuga á svona dóti fyrir nokkrum árum en það er að breytast . Ég þarf að lesa sögu heimsins . Kannski er það verkefnið fyrir næsta túr . Þetta var frekar stefnulaust hjá okkur og enginn asi á neinu . Seinnipartinn enduðum við svo á einhverjum Mexíkóveitingastað sem var alveg sérlega ljómandi ljómandi . Síðasta verkefni fyrir brottför var svo að finna hljóðfærabúð og kaupa hljómborðsstatíf . Það gekk sem betur fer , en mátti engu muna . Statífið sem okkur vantaði var ekki til en góði maðurinn í búðinni lét sig ekki muna um að púsla þessu saman úr allskonar hlutum og við enduðum með nákvæmlega það sem þurfti . Einu vandamálinu færra og Halli getur þá tekið rétta stöðu á ný . Við tókum svo bara lestarkerfið í rútuna og lögðum af stað . Mikið var nú gott að drulla sér örlítið í menninguna og slæpast , fá loft í lungun og aðeins horfa upp úr klofinu á sér . Mjög mikilvægt . Auglýsing Ég bloggaði þarna í gær og þá var klukkan sirka hálf 8 . Böbbi stakk upp á einum bjór sem ég tók vel í . Þá voru hinir svona að kíkja í og úr kojum , flestir tóku smá kríu þar sem við höfðum jú sofið frekar lítið og farið snemma af stað . Þegar ég var kominn niður í hálfan bjór hugsaði ég með mér að ég ætti nú sennilega bara að fara í kojuna og láta hreinlega ráðast hvað gerðist næst . Þá stoppaði Robert í sjoppu . Tólf tímum síðar fór ég að sofa . Á þessum tólf tímum tókst mér að drekka alveg voðalegt magn af allskonar sem var bæði gott og gaman . Í fyrsta skipti á túrnum tókum við fram spilastokk og spiluðum Kana í erg og gríð . Ég var lélegastur af okkur fjórum , en með mér spiluðu Halli , Böbbi og Flex . Það fór minna í taugarnar á mér en ætla mætti . Ég er góður í Kana . En í gær var ég of ákafur . Ég sagði of oft og of mikið . Ég fer fram á rímadds í kvöld . Gaman að spila Kana . Ég man nú ekki alveg í hvaða röð menn fóru til svefns en við komum á leiðarenda kannski svona fimm . Held ég . Og þá var Robert alveg til í bjór . Og svo drukkum við viskí . Og spjölluðum tveir um öll heimsins mál til sirka hálf 8 . Þá fór ég að sofa . Og svaf til fimm , vaknaði merkilega óþunnur og drullaði mér inn á tónleikastaðinn hér í Heidelberg . Upphaflega áttu tónleikarnir að vera í Darmstadt sem hlýtur þá að vera hér skammt frá , en sökum góðrar miðasölu voru þeir fluttir hingað . Þetta er nú eiginlega ekki tónleikastaður . Hér er allt í hálffokheldum skemmum , gashitarar og hráleikinn allsráðandi . En hér er nú allt til alls svo sem pláss og alveg sérlega geðslegur matur . Laxa-lasagne er eitthvað sem maður hefði kannski ekki veðjað á að væri gott en var svona djöfull mikið ágætt . Ég hef kosið að kalla þennan rétt laxagne . Eitthvað sem andmeistarakokkurinn ég bið aðra um að elda fyrir mig þegar ég kem heim . Sándtékkið var alveg stórkostlega venjulegt , sviðið meðalstórt og tækjakostur í ljóma . Einhver hljóðdraugur elti okkur þó á sviðinu og allt varð voðalega þungt og grautað . Eitthvað sem við erum samt vanir að tækla . Svo gerðum við okkur klára og gerðum það sem maður gerir . Ég er fyrir löngu búinn að missa sjónar af Manager-mönnum . Ég man að Böbbi er að brillera með Dortmund , Halli var rekinn held ég þrisvar á fyrsta tímabili sínu , Þrási dólar þetta af öryggi með Manchester United , Flex er svo helsjúkur að hann er með tvo leiki í gangi í einu , annan í spjaldinu og hinn í símanum og Jón gerir held ég bara eitthvað . Partýin eru oft frekar súr en þetta styttir stundir . Ég er svo oftast bara að keyra tvívíðan bíl frá vinstri til hægri og Baldur fann sér einhvern fuglaleik . En já , í gallann og á svið . „ Þjóðverjar . Óttalega eru þeir þýskir , “ skrifar Bibbi . Þjóðverjar . Óttalega eru þeir þýskir . Salurinn var ljómandi stór og allt eins og best verður á kosið . Mjög margir mættir að sjá og heyra og útlit fyrir frábært gigg . En svo bara stóðu þau . Alveg graf . Þeim fannst alveg gaman og brostu og klöppuðu og svoleiðis en þetta var svoldið eins og kammertónleikastemning . Ég náði nú alveg að klúðra einu allharkalega . Til að stilla bassann er ég með þar til gert tæki , í daglegu tali nefnt tjúner , sem ég kveiki á með fætinum , slæ á strengina og þá fæ ég upplýsingar um hvort allt sé í lagi eða hverju ég þurfi að breyta , hífa eða slaka . Tækið rýfur í leiðinni hljóðmerkið svo áhorfendur þurfi ekki að hlusta á þessa leiðinlegu aðgerð . Þegar maður gleymir að kveikja aftur fyrir lag hefur maður klunnað . Þegar maður er staddur á sviði þar sem maður heyrir ekki neitt í neinu og fattar ekki neitt fyrr en eftir heilt lag hefur maður klunnað miklu meira . Með fuglum en án bassa . Þetta var bara eitt af þessum giggum , Flexi eitthvað örlítið ósáttur við sína frammistöðu og allt hálfþungt . En þetta slapp allt fyrir horn þótt erfitt sé að öskra á fólk sem öskrar ekki til baka . Núna er klukkan 23.23 , ég er í rútu og horfi kringum mig á allan þann djöfuldóm af tuskudýrum sem Baldur er búinn að safna að sér smám saman og gefa Robert . Þetta verða bráðum tíu kvikindi . Flestir eru bara fyndnir og krúttlegir en risabangsinn sem situr hér í öryggisbelti gerir ekkert annað en taka pláss . Voðalegt er þetta . Ég er búinn að vera að þessu bloggi í örugglega einn og hálfan tíma , með hléum þó því hér náum við smá interneti . Smá búinn að spjalla heim og bara slæpast . Ég er þreyttur , ég ætla ekki að ljúga öðru . Ég ætla bara að láta það ráðast hvað gerst næst . Á morgun spilum við í Lúxembúrg og þangað hef ég aldrei komið . Aksturinn ku víst stuttur og við leggjum í hann sennilega um fimm , jafnvel síðar . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .